**Аддзел адукацыі Воранаўскага райвыканкама**

**ДУА“НПК Забалацкія яслі-сад-сярэдняя школа”**

Калядкі

(Свята)

**Падрыхтавалі класныя кіраўнікі 6-х класаў Я.Я Міхайлава, Г.Ч. Цыбулька і кіраўнік**

**этнаграфічнага музея “Спадчына” Ф.С. Войшніс**

Мэты і задачы: пазнаёміць вучняў з традыцыямі беларускага народа, яго культурнай спадчынай; звярнуць ўвагу школьнікаў на багацце беларускага фальклору; пазнаёміць са святам Каляды ў старадаўнія часы і асаблівасцямі яго святкавання ў нашай мясцовасці; выхоўваць павагу, цікавасць да народных свят.

**Абсталяванне:** сцэна прыбрана ў традыцыйным вясковым стылі: на падлозе пасланы даматканыя дарожкі, у куце - абразы, прыбраныя вышыванымі ручнікамі, пасярод сцэны - дэкарацыя печы, каля якой на лавачцы сядзяць Петрык і *Гаспадар Лявон*. Пасярэдзіне залы стол, засланы саматканым абрусам. На стале – свечка, каша, кісель, вушкі, грыбы, пячэнне, хлеб. Лавы засланы дыванамі. Гаспадыня Марыля мітусіцца па "хаце", ставячы на стол, засланы яркім вышываным абрусам, новыя талеркі, міскі са стравамі. Для фону пры правядзенні мерапрыемства варта выкарыстаць беларускія народныя мелодыі.
Узрост : 5-6 класы

Месца правядзення: актавая зала школы

**Сцэнарый**

*Зала прыбрана па-святочнаму. Госці займаюць свае месцы. Гучыць песня «Калядачкі» ў выкананні ансамбля «Песняры».*
**1-ы вядучы.** Сёння ў нашай хаце свята!

I гасцей як тут багата!

Усіх на свята запрашаем

I сардэчна вас вітаем —

I дарослых, і дзяцей,

I шаноўных усіх гасцей.

**2-і вядучы.** Іяк кажуць вашы людзі:

Хай вам даспадобы будуць

Жарты, песні, смех!

Бо без песні, хоць ты трэсні,

Без гармоніка й дуды

Ходзяць ногі не туды.

**Вядучыя** (разам). Шанаванне добрым людзям,

Хай вам радасці прыбудзе!

Хлопцы, дзеўкі, мамы, таты!

 Запрашаем вас на свята!

*Гучыць беларуская народная мелодыя.* На сцэне Гаспадар Лявон і Гаспадыня Марыля, іх дачка Алёнка і сын Петрык. На лавачцы ля печы сядзіць сын Петрык а Гаспадар Лявон *лежачы на лаўцы, спявае* і Алёнка круціцца перад люстэркам.

 *Яна падмятае падлогу і спявае беларускую народную песню "Чаму ж мне не пець...".*

**Гаспадар***.* Жонка!

**Гаспадыня.** Ой!

**Гаспадар***.* Жонка, а жонка! Нешта ў нашай хаце сёння дужа горача.

**Гаспадыня***.* Дык, Лявоначка, я ж тры дні ў печы паліла, пякла, варыла, смажыла, хачу, каб калядоўшчыкі зайшлі, нашай хаты не міналі.  Дакуль ты, Лявон, ляжаць будзеш? Вось кошык так-сяк сплёў, а пра сена забыў.

**Гаспадар.**  Ды годзе, Марыля, прынясу табе сенца.
**Гаспадыня.** Дык чаго ты ляжыш? Уставай ды нясі.
**Гаспадар.**   Ой,   нешта   мне   ў   спіну страляе.
**Гаспадыня.**  Ай, людзі добрыя, што за гаспадар такі?! (Гаспадыня *ідзе да печы, прыбірае на ёй, раптам падаюць лыжкі.)* Ой, нешта лыжкі пападалі!

**Алёнка.** Мусіць, госцейкі да нас прыйдуць.

**Петрык.** I не дзіва, зараз жа Каляды.
**Гаспадар.***(ускоквае).*Пайду, сустрэну. А то снегу намяло, яшчэ дарогі не знойдуць.  *(Апранаецца і выходзіць).*
**Гаспадыня.**  Во каб працаваць так хацелася, як скакаць. Ой, стамілася я з усім гэтым. Жывём мы з мужам небагата: ёсць у нас пяць авечак, кароўка і бычок, чатыры свінкі, парсючок, куры, гусі, качаняты і адзін певень чубаты.
Трэба ж трохі і самой прыбрацца. *(Надзявае  хустку і пацеркі.)* Алёнка, хопіць ужо табе перад люстэркам круціцца! Хутка калядоўшчыкі прыйдуць, а ў нас яшчэ стол не накрыты.

(Уваходзіць гаспадар з сенам)

**Гаспадар***.* Вось я сена на стол прынёс, гатуй, Алёнка, абрус. (Кладзе сена на стол.)

(Алёнка засцілае стол абрусам)

**Гаспадыня** (ставіць розныя стравы). А я блінкоў напякла, кашы наварыла, вушкі з грыбамі, кісялёк.

**Гаспадар** - Досыць табе ўжо бегаць, на стале ж усяго багата, няма ўжо дзе тыя міскі ставіць, а ты яшчэ і чыгунок нясеш.
**Гаспадыня** (сапраўды шукаючы месца гарачаму чыгунку, укручанаму ў ільняны ручнік). На Каляды, калі хочаце ведаць, абавязковай стравай з'яўляецца ўласна куцця - ячменная каша. А пра яе я ледзьве не забылася (нарэшце ставіць пасярэдзіне стала чыгунок, любуецца сталом). Ну, цяпер добра і калядоўшчыкаў сустракаць. Не сорамна будзе. Як вы думаеце?
**Петрык.** Вядома ж, тут могуць не адны калядоўшчыкі прыйсці, і ўсім мы будзем рады.

**Гаспадар** -Бо павер'е гаворыць: калі ў тваю хату не зазірнула калядаванне, значыць, не паважаюць цябе ў вёсцы.
**Гаспадыня.** Сядайце за стол!

*(Усе ўладкоўваюцца за сталом.)*

**Гаспадыня** (нясе першую лыжку да акна).

Мароз, мароз, хадзі куццю есці!

Улетку не бывай,

Па межах не хадзі,

Яры не губі.

**Гаспадар** (стукае лыжкай па сцяне). Ты, Мароз-Чырвоны нос, пшаніцу і грэчку не памарозь. Гарбузам, гуркам, расадзе будзе лета вельмі рада.

**Гаспадыня.**Ну, вось і пад'елі. А зараз паварожым, ці высокі лён будзе ўлетку.

**Гаспадар**(выцягвае з-пад абруса саломіну). О, які добры ўраджай будзе ў нас сёлета! Марыля, паглядзі, якую я доўгую саломіну выцягнуў.

А ну, дзеткі, выцягвайце з пад абруса па сцяблінцы сена (дзеці выконваюць просьбу бацькі). Во, добры будзе лён, добры. Ідзі, Марыля, паглядзі на неба, якое надвор'е.
*Марыля ідзе, праз некаторы час вяртаецца.*
**Марыля.** Вой, усё неба ў яркіх зорках. Будзе добры ўраджай збожжа і грыбоў у гэтым годзе. I снег пакуль не ідзе, чорныя сцежкі — будзем гэты год з чарніцамі, ды й грэчка ўродзіць.
**Гаспадар.** Дай Бог, дай Бог, каб усе нашы прыметы спраўдзіліся.
*Гаспадар і гаспадыня спяваюць беларускую народную песню "Каляды, калядкі".*

Каляды, калядкі,

 Везлі бліны і аладкі!

 У маляваным вазочку,

 На вараненькім канёчку!

 *(Чуецца стук у дзверы. )*

**1-ы калядоўшчык.** На каляды мы прыйшлі,

Мех вялізны прыняслі,

**2-і калядоўшчык**. Каб вам нас пачаставаць,

Шмат чаго падараваць *(стукаюць у дзверы).*
**Гаспадыня.**Калі ласка, заходзьце, госці дарагія!

***(Заходзіць першая група гасцей.)*
3-і калядоўшчык**.Добры вечар, шчодры вечар!

Ходзім, ходзім грамадой,
Усіх віншуем с Калядой!

Сеем, веем, рассяваем,
3 Калядою ўсіх вітаем.
*(Абсыпаюць прысутных зернем.)*

**4-ы калядоўшчык.** Сёння ў вашай хаце
Будзем весела скакаці.

**Гаспадыня.** Добры вечар! Міласці просім кожнага ў госці!
**1-ы калядоўшчык.** Вечар добры, людцы родныя!

**Гаспадар і гаспадыня**. Добры вечар, добры вечар!

**2-і калядоўшчык**. Ці дома гаспадар?

**Гаспадар.** Дома, дома, каўбасу з печы дастае.

**3-і калядоўшчык**. А ці дома гаспадыня?

**Гаспадыня.** Дома, дома, сталы прыбірае.

**4-ы калядоўшчык.** Добры вечар таму,

 Хто ў гэтым даму.

 Нам не хочацца чакаць —

 Загадай калядаваць.

**Гаспадар і гаспадыня**. Калядуйце, любыя, калядуйце, даражэнькія.

Калядоўшчыкі спяваюць песню "Добры вечар, шчодры вечар".

Добры вечар, шчодры вечар,

Усім людзям на ўвесь вечар!

 А ці дома пані твая?

А я бачу, яна дома.

Яна дома не гуляе,

Піражочкі рашчыняе!

А ці дома пан гаспадар?

А я бачу, што ён дома,

Што ён дома, не гуляе,

Чалядоньку даглядае!

На ём шуба шубалёва,

Прачаплёна каліточка.

А ў калітцы, у той новай

Усім гасцям па залатому.

Добры вечар, шчодры вечар,

Усім людзям на ўвесь вечар!

**1-ы калядоўшчык**. Мы віншуем вас са святам, шчасця вам, усяго багата.

**2-і калядоўшчык**. Каб была ў вас пшаніца, як прыгожая дзявіца.

**3-і калядоўшчык**. Каб добрыя былі каровы, а вы былі здаровы.

**4-ы калядоўшчык**. Каб вяліся ў вас цялушкі, кураняты, свінні, птушкі.

**1-ы калядоўшчык**. Каб козы мэкалі, а бараны бекалі.

**2-і калядоўшчык**. Каб капуста ўрадзіла ўсім людзям надзіва.

**3-і калядоўшчык**. Шчодрага вам лета, багатага хлеба.

**4-ы Калядоўшчык**. Сто год жывіце, дзетак расціце.

(Усе калядоўшчыкі разам) Мы прыйшлі спяваці, шчасця вам каваці. Добры вечар, шчодры вечар.

*Калядоўшчыкі спяваюць песню "Добры вечар таму, хто ў гэтым даму".*

Добры вечар таму, хто ў гэтым даму.

Святы вечар!

А ў гэтым даму сам пан гаспадар.

Святы вечар!

За сталом сядзіць, тры кубкі дзяржыць.

Святы вечар!

У первам кубачку — зеляно віно.

 Святы вечар!

У другом кубачку — кудрава піва.

Святы вечар!

У трэцім кубачку — саладок.

Святы вечар!

Зеляно віно — для гаспадара.

Святы вечар!

Кудрава піва — для жаны яго.

Святы вечар!

Саладок мядок — для яго дзетак.

Святы вечар!

Мы гаспадара не зневажаем.

Святы вечар!

Ды з новым годам паздраўляем!

Святы вечар!

**Гаспадар і гаспадыня**. Дзякуем, дзякуем! (Гаспдыня кладзе калядоўшчыкам розныя прысмакі ў торбу.)

**1-ы калядоўшчык**. Каб доўгія гады жылі, каб здаровы былі і пра нас не забываліся.

**2-і калядоўшчык**. Каб вяліся свінні і авечкі, і вы жылі, як чалавечкі.

**3-і калядоўшчык.** Каб ніколі ў вас рукавок не быў за ручнічок.

**4-ы калядоўшчык**. Каб да лета дачакаліся, а зімою з Калядою сустракаліся.

**Усе разам**. Моцна кахайце, на гэтым бывайце.

**Алёнка.** Вось глядзіце, глядзіце! Яшчэ госці ідуць і казу вядуць.
***(Заходзіць другая група гасцей.)*
5-ы калядоўшчык**. На тваім двары ўсе агні гараць!

**6-ы калядоўшчык**. Усе агні гараць, ды сталы стаяць!

**7-ы калядоўшчык**. Усе сталы стаяць пазасціланы.

**8-ы калядоўшчык**. Усе хлябы ляжаць павыпяканыя.

**Калядоўшчыкі** (разам). Добры вечар вам! Ці рады вы нам?

**Гаспадар**. Мы рады, ды вы хто такія?

**Калядоўшчыкі** (разам). Мы людзі простыя, з далёкага краю.

**Гаспадыня**. Адкуль ідзяце?

**5-ы калядоўшчык**. Ідзём мы ад пана Года, што носіць бараду шыроку, як лапата, сіву ды калмату.

**6-ы калядоўшчык**. Ідзём круга света

Аж ад лета.
Мы ад лета ідзём,
Казу вядзём,
Шчасце нясём.

**7-ы калядоўшчык**. Ці шырокія сцены, каб нам пагасцяваць? Ці добрая гаспадыня, каб нас пачаставаць?

**Гаспадыня.** Гаспадыня добрая і вельмі шчодрая, але за што вас частаваць? 3 чым вы прыйшлі, калядоўнічкі?

**8-ы калядоўшчык.** Гаспадынечка-перапёлачка,
У цябе сырнікаў поўная полачка.
А ты нас частаваць будзеш?
**Гаспадыня.** Буду!
**5-ы калядоўшчык.** А мы цябе віншаваць будзем і са святам, і з Калядою, і з добрым здароўечкам.
**6-ы калядоўшчык.** Добры вечар, шчодры вечар
Твайму дому на ўвесь вечар,
**7-ы калядоўшчык.** Павітай жа і нас —
Прынясі нам каўбас.
Пахадзі каля печкі,
Пашукай там перапечкі.
**8-ы калядоўшчык.** Гаспадынька, не скупіся,
Каб твой ячмень урадзіўся.
Каб нажала сто коп жыта,
Каб сям'я была ўся сыта.
**Усе госці.**
Добры вечар, шчодры вечар
Твайму дому на ўвесь вечар.
**Гаспадыня.**
Нешта доўга вы па сяле блукалі,
Пакуль да нас завіталі.
**5-ы калядоўшчык**. Мы прыйшлі да вас з казою шэраю, вясёлаю. Гэй-га, каза, Гэй-га, шэра!

**6-ы калядоўшчык**. Ну-ка, козачка, павярніся,

Усім нам пакажыся.

*Каза важна ходзіць па сцэне.*

 **Каза** (кажа і адначасова паказвае).

Дзе каза ходзіць, там жыта родзіць.

Дзе прабягае, там вылягае.
Дзе каза рогам, там жыта стогам.

Дзе каза хвастом, там жыта кустом.

Дзе каза нагой, там жыта капой.

Дзе каза бывае, там шчасце вітае,
А дзе не бывае, шчасце мінае.

**7-ы калядоўшчык**. Павярніся, каза, на капыцікі,

На крэпкія, на срэбныя.
Як пайшла каза па ўсім сяле,
Да знайшла каза гаспадынечку,
Гаспадыню добрую.

*Калядоўшчыкі ўтвараюць кола. У цэнтры знаходзіцца каза. Калядоўшчыкі ходзяць і спяваюць песню "Го-го-го, каза". (Песня „Го-го-го, каза".)*



*(Прыпеў „Го-го-го, каза, го-го-го, шэра" Выконваецца перад кожнай страфой.)*

— Го-го-го, каза,
Го-го-го, шэра,
Дзе рожкі дзела?
— На соль праела.
На печы авёс
Вялікі прарос,
На падлозе жыта
Ўсё нагамі збіта,
А ў тым жыце
Перапёлачка!
Вывела дзеці,
Міла глядзеці.
Дзе каза ходзіць,
Там жыта родзіць,
Дзе каза рогам,
Там жыта стогам,
Дзе каза нагой,
Там жыта капой.

**8-ы калядоўшчык**. Гаспадынечка-маліначка!
Нашай казе не шмат трэба:
Сем печ перапеч
I кусок сала,
Каб каза не упала.
**5-ы калядоўшчык**. Го-го-го, каза, го-го-го, шэра!

Дзе ты хадзіла? Дзе ты блудзіла?

* **Каза.** А я хадзіла, а я блудзіла

Па цёмных лясах, шырокіх лугах.

А ў ляску, ляску на жоўтым пяску

Я стамілася, павалілася.

*Каза падае на бок і робіць выгляд, што памірае.*

**Гаспадыня.** Ай, ай, памерла каза. Божа ж мой.

**Гаспадар.** Каб не было бяды, цягні казу сюды.
**6-ы калядоўшчык**. У нас каза вучоная, любіць пачастункі, хоча падарункі.

**Гаспадыня**. Зараз, зараз. Так добра яна спявала, зарабіла пачастункі.

**7-ы калядоўшчык**. Каб каза ўстала, трэба даць ёй кусок сала!

**8-ы калядоўшчык.** А на кожны ражок павесіць піражок.

**5-ы калядоўшчык.** Паўмеркі жыта, каб каза была сыта.

**6-ы калядоўшчык.** Паўмеркі аўса, каб каза расла.

**Гаспадыня.** Вось табе, каза, на правы рог Вялікі пірог!

 На другі рог — два кальца каўбасы.

 А на хвасточак — сала кусочак.

 *Каза падымаецца, матае галавой, дзякуе.*

**7-ы калядоўшчык**. Ну, каза, закладай рогі

 Ды падбірай ногі,

3 хаты выхадзі,

 Бяду вывадзі,

**8-ы калядоўшчык.** Хай уцячэ хутчэй

Ад людскіх вачэй

I ў гэтым дому

Не шкодзіць нікому.

**Каза.** Трэба нам ужо ў дарогу
Ды да іншага парогу,
Добрых людцаў віншаваць
Ды са святам прывітаць!..
*(Каза робіць выгляд, што выносіць з хаты ліха.)*

**6-ы калядоўшчык**. Мы хадзілі, гулялі, калядавалі,

 Прыйшлі, прыгулялі к гаспадарчаму сталу,

 Гаспадар наш, бацюшка,

 Пачастуй гасцей.

**6-ы калядоўшчык**. 3 клеці рэшатам,

3 печы — пірагом.

Падай каўбасу —

У зубах панясу.

**Гаспадар**. Але за што вас частаваць?

Трэба песню заспяваць.

*Калядоўшчыкі спяваюць песню "Ой, калядачкі".*

Ой, калядачкі, бліны-ладачкі.

Ой, люлі, люлі, люлі, бліны-ладачкі.

Ой, калядачкі, вы хутчэй, хутчэй.

Ой, люлі, люлі, люлі, вы хутчэй, хутчэй.

Напячом бліноў мы з драджэй, з драджэй.

Ой, люлі, люлі, люлі, мы з драджэй, з драджэй.

А калядныя бліны ладныя,

Ой, люлі, люлі, люлі, бліны ладныя.

Ой, калядачкі, вы вярніцеся,

Ой, люлі, люлі, люлі, вы вярніцеся.

На нас, міленькіх, агляніцеся.

Мы калядачкам наравіць будзем.

Ой, люлі, люлі, люлі, наравіць будзем.

Ой, на ігрышчы ўсе мы хадзіць будзем.

Ой, люлі, люлі, люлі, ды хадзіць будзем.

**Гаспадыня**. Вось дык песняры, вось дык малайцы. Пасядзіце ў нас, пачастуйцеся. Усё ў нас ёсць — і квас, і каўбаска.

*Калядоўшчыкі садзяцца за стол, частуюцца.*

**7-ы калядоўшчык**. А ці будуць нам якія прысмакі?
**Гаспадыня***(выносіць мех).*Вось вам мех адзін на ўсіх, ешце, спажывайце ды дабра нажывайце!
**8-ы калядоўшчык.** Каб нажалі сто капоў жыта, каб сям'я была сыта,
**5-ы калядоўшчык.** Каб скаціна вадзілася, уаб пшаніца радзілася!
**6-ы калядоўшчык.** Жадаем вам здароўя, шчасця, каб не было нянасця,
**7-ы калядоўшчык**.Каб ваша хата была заўсёды багата!

**Петрык.** Вунь яшчэ цыганы ідуць. *Раптам чуецца стук у дзверы.*
***(Заходзіць трэцяя група гасцей.)*** *Уваходзяць цыган з цыганкай.*

**Цыган.** Добры вечар, гаспадару!

Вынесь ты нам каўбас пару.

 Пахадзі каля печкі,

 Пашукай перапечкі.

**Гаспадар**. А чым ты нас, цыган, парадуеш?

**Цыган**. Я цыган багаты,

У мяне ў адным кармане

Вош на аркане, а ў другім —

 Блыха на ланцугу.

**Гаспадар**. Ну гэта не цікава.

**Гаспадыня**. Ну, а ты чым нас парадуеш, цыганка?

**Цыганка**. Я добра спяваю, танцую, гадаю.

Я магу вам пагадаць,
Долі-шчасця пажадаць.
На новае лета ўродзіць
Жыта і пшаніца,
Ўсякая пашніца.
Табе, гаспадынька,
Піва варыці — сынкоў жаніці,
Мёд збіраці — дачок аддаваці,
А нам усім — на вяселлях скакаці.
**Гаспадыня.** Ну, здзівіла. У нас сваіх спевакоў і танцораў хапае. А вось пагадаць... Пагадай майму Лявону.

**Цыганка.** Залаты мой, дай я табе пагадаю. Што было, што ёсць, а што яшчэ будзе. Хадзі, даражэнькі, да мяне, каб гаспадыня твая не чула. Дай мне сваю далонь. 0...0... Усё бачу, зараз табе раскажу. Пакладзі сюды грошы, пазнаеш усю праўду, мой харошы. (Гаспадар дае грошы.) Бачу, бачу... Будзеш ты, Лявон, вельмі багатым, будзе ў цябе шмат золата.

**Гаспадар.** Навошта мне тваё золата, калі ў мяне даляры ёсць.

**Цыганка.** А як у цябе даляры ёсць, дык ідзі ты за мяне. У мяне чорна каса, ну чым я не краса?

*Гаспадар стаіць нерухома, нібы зачараваны.*

**Гаспадыня**. Лявон, чаго стаіш, як укапаны? Частуй гасцей.

*Гаспадар ідзе да гасцей і частуе іх.*

**Гаспадыня.**
Час ужо за стол сядаць.
Чым жа мне вас частаваць?
**Гаспадар.**
Ну, музыка, грай, грай,
Да гуляння запрашай.
**Цыганка.** *(Цыганка танцуе.)*
**Цыган.** А цяпер здаровы бывайце, праз год нас чакайце.
**Цыганка.**  3 Калядою вас ды з вясёлаю,
3 зімачкаю яснаю,
3 долечкаю шчаснаю.
*(Госці развітваюцца і ідуць з хаты.)*

*4. Чуецца стук у дзверы. Петрык ідзе адчыняць. У хату ўваходзяць дзяўчаты.*

***(Заходзіць чацвёртая група гасцей.)****У хату заходзяць дзяўчаты.*

**1-ая дзяўчына.** Калядкі — добрыя святкі, але мароз пракляты.
**2-ая дзяўчына.** Калядкі — добрыя святкі, бліны ды аладкі.
**3-яя дзяўчына.** На Каляды іней — ураджай на хлеб, неба ў зорках — ураджай на гарох будзе.
**1-ая дзяўчына.** На Каляды — кілбасы, на Вялікадня — сыр, а ўсё чалавек сыт.
**Усе разам.** Добры вечар, з Калядамі вас!
**Гаспадыня.** Праходзьце, праходзьце, дзяўчаткі.
*Дзяўчаты распранаюцца.*
**1 Дзяўчына.** Шчодры Петрык, дай варэнік,

 Кусок каўбаскі, дай другую,

 Яшчэ пашчадрую.

 Добры вечар.

**Гаспадыня.** Добры вечар. Далучайцеся да нас.

**Дзяўчаты.** Дзякуем. Дзякуем.

**Гаспадыня**. Давайце, госцейкі, заспяваем.

*Госці і гаспадары выконваюць песню "Пайшла Каляда калядуючы".*

1. Пайшла Каляда калядуючы,
А за ёй дзеўкі шчадруючы.
Прыпеў:

Каляда, калядзіца,

 Малада маладзіца.

1. Пайшла Каляда ў адну хату,

А ў гэтай хаце куццю таўкуць.

Прыпеў.

1. Пайшла Каляда ў другую хату,

А ў гэтай хаце серабро звініць.

Прыпеў.

1. Пайшла Каляда ў трэцюю хату,

А ў гэтай хаце сала шыпіць.

Прыпеў.

1. Пайшла Каляда ў чацвёртую хату,

А ў гэтай хаце золата блішчыць.

Прыпеў.

1. Прыйшла Каляда ў пятую хату,

А ў гэтай хаце пірагі пякуць. Прыпеў.

1. Прыйшла Каляда ў шостую хату,

А ў гэтай хаце каўбасу ядуць. Прыпеў.

1. Каўбасу ядуць ды і нам дадуць.

Каўбасу ядуць ды і нам дадуць.

Прыпеў.

1. Хоць па маленькаму кусочку,

Каб любілі вашу дочку.

**Гаспадыня.** На Каляды ўсе гадаюць. Давайце і мы пагадаем.

**1 Дзяўчына.** Ці не будуць цётка з дзядзькам супраць, калі мы сёння паварожым, за каго замуж пойдзем?
**Гаспадар.** Вой, замуж яны сабраліся, вы ж яшчэ малыя, у рэшаце спіце!
**2 Дзяўчына.** Якія мы малыя, дзядзечка!
**Гаспадар.** Вой, бяды свет, гадайце, гадайце, я ж жартам. Цешцеся, пакуль маладыя.
*Дзяўчаты пачынаюць варажыць. Чуецца, як брэша сабака (загадваюць, хто ў які бок замуж пойдзе). Туфлямі перамерваюць хату. Дзве дзяўчыны (з іх адна гаспадыніна дачка) выходзяць па дровы, каб паваражыць. Тым часам астатнія змаўляюцца паставіць пад ложак місачку з вадой, трэсачкай, каб прысніўся суджаны. Пасля вяртаюцца дзяўчаты з дрывамі і таксама варожаць.*
**3 Дзяўчына.**  Сёння нанач, як вучыла мая бабуля, трэба ўмыцца, выцерціся новым ручніком і пакласці яго пад падушку. I прысніцца будучы муж, які будзе несці ў руках ручнік.
**Дзяўчаты** (дружна). Пагадаем! Пагадаем!

**Гаспадыня.** А мы нешта зусім на прыпеўкі забыліся. Госці па чарзе спяваюць прыпеўкі.

**1 Дзяўчына.** На Калядках заспяваем,

Дарагія дзевачкі!

Гарманіст у нас прыгожы,

Грае нам прыпевачкі.

**Алёнка.** Ці я ў мамкі не дачка,

Ці я не дачушка,

Хоць малая я расточкам,

Але ж весялушка.

**2 Дзяўчына.** На гары стаіць бяроза,

Дробны ліст угору ўе.

Што за жонка ў Лявона,

Разгуляцца не дае.

**3 Дзяўчына.** Ой, бяда, бяда, бяда,

Хлопцаў з'ела машкара,

Толькі тыя засталіся,

Што парфумай паліліся.

**4 Дзяўчына.** Не судзіце, мужыкі,

Не судзіце, цёткі,

Беражыце языкі

Дочкам на падмёткі.

**5 Дзяўчына.** Пагарэлі хамуты,

Хай гараць і лямцы,

Як такі з цябе танцор,

Лепш сядзець на лаўцы.

**Гарманіст.** Не глядзіце на дзяўчат,

Што ў дзяўчат за брошкі.

А вазьміце паглядзіце,

Ці памыты ножкі.

**Усе Дзяўчыны.** Мы прыпеўкі вам спявалі,

А вы нас паслухалі.

Ну, а зараз вас папросім,

Каб вы нам пахлопалі.

**Гаспадар.** Сёння тут на нашым свяце

 Трэба добра паскакаці!

 Свята, свята Каляда,

 Весялей цябе няма.

**Дзяўчаты** (па чарзе цягнуць гаспадыню за падол).

**1 Дзяўчына.** Я ў цябе, цётухна, каўбасу чую!

**2 Дзяўчына.** Дай, цётухна, каўбасу, бо я хату растрасу.

**3 Дзяўчына.** Дай, цётка, пірог, я пайду за парог.

**4 Дзяўчына.**Вазьмі нажа вострага,

**5 Дзяўчына.**Адрэж сала тоўстага.

**Гаспадыня**. Не, не дам. Мала спявалі, мала скакалі.

**1 Дзяўчына.** Можна і паскакаць.

Ну-ка, рэзні, гарманіст, залатыя пальчыкі!

Каб у скок пусціліся дзевачкі і мальчыкі!

*Усе танцуюць "Польку".*

**1 Дзяўчына.** Засядзеліся мы ў вас, дарагія гаспадары.

**2 Дзяўчына.** А цяпер трэба разыходзіцца,.

**3 Дзяўчына.** Ужо нават і першыя пеўні пачнуць хутка спяваць. Бывайце здаровы!
**4 Дзяўчына.** Збожжа поўны клеці,

Павагу на свеце,

I ўсяго даволі,

I бяды ніколі.

**5 Дзяўчына.**А вы здаровы бывайце

 Ды праз год нас чакайце.

 Шчасця ды долі,

 А гора ніколі!